Senekal-beskuldigde vir sielkundige waarneming verwysAndré Pienaar (Foto: Maroela Media) André Pienaar en Stefanus Johannes (SJ) Fourie wat vroeër in hegtenis geneem is in verband met verlede jaar se oproer in Senekal in die Vrystaat, het Maandag weer in die plaaslike landdroshof verskyn. Pienaar en Fourie word aangekla vir hul beweerde betrokkenheid by geweld in die dorp toe twee beskuldigdes in die Brendin Horner-moord vir die eerste keer in die hof verskyn het. Die saak is nou uitgestel in afwagting van ’n sielkundige evalueringsverslag. Pienaar (55) se regsverteenwoordiger het vroeër gevra dat hy vir sielkundige waarneming verwys word. Phaladi Shuping, woordvoerder van die Nasionale Vervolgingsgesag (NVG), sê Pienaar se regsverteenwoordiger het tydens gister se hofverskyning gesê sy het twee datums bevestig waarop haar kliënt ’n psigiater sal spreek. Die datums is onderskeidelik 16 en 23 April. Johan Niemann, Fourie se regsverteenwoordiger, het aan Maroela Media gesê die saak is tot 7 Mei uitgestel. Volgens Niemann was daar gister geen oproerigheid buite die hof nie. Pienaar staan tereg op aanklagte van openbare geweld, aanhitsing tot geweld en poging tot moord. Fourie word op sy beurt aangekla van openbare geweld, brandstigting, poging tot moord en aanranding. ŉ Polisievoertuig is die dag van die verdagtes in die Horner-moord se eerste hofverskyning omgekeer. Die voertuig het aan die brand geraak, terwyl skade glo ook aan die hofgebou aangerig is.